Sindri Stephensen er nýr lektor við Háskólann í Reykjavík . Aðsend mynd Háskólinn í Reykjavík hefur ráðið Sindra M. Stephensen í stöðu lektors við lagadeild háskólans . Sindri starfaði áður sem aðstoðarmaður forseta EFTA-dómstólsins í Lúxemborg . Hann útskrifaðist frá lagadeild Háskóla Íslands með hæstu einkunn árið 2014 og lauk viðbótarmeistaraprófi með ágætiseinkunn í lögfræði frá Oxford-háskóla árið 2017 . Þá var hann gestafræðimaður við lagadeild Berkeley háskóla í Kaliforníu árið 2018 . Hann starfaði á Juris lögmannsstofu áður en hann var ráðinn til EFTA-dómstólsins , auk þess sem hann sinnti stundakennslu við lagadeild Háskóla Íslands . Sindri hefur skrifað níu ritrýndar fræðigreinar um lögfræði , m.a. á sviði réttarfars , skattaréttar , stjórnsýsluréttar og vinnuréttar . Hann hefur haldið fyrirlestra á ráðstefnum og fyrir sérfræðinga um lagaleg álitaefni auk þess að hafa komið að skrifum á kennsluriti í almennri lögfræði . Væntanleg er útgáfa fræðirits eftir hann um réttarfar Félagsdóms í byrjun næsta árs hjá bókaútgáfunni Fons Juris .